હેરલ્ડનો બાપ એડવર્ડ. દોમદોમ સાહ્યબીમાં ઉછર્યો હતો. તેનો બાપ લંડનનો ધનાઢ્ય ઉમરાવ ગણાતો. લંડનમાં, એડિનબર્ગમાં પુષ્કળ મિલકતો હતી. શીપિંગ સહિત કેટલીય કંપનીઓમા રોકાણ હતું. કોઈને પોતાની પ્રોપર્ટીનો કશો ય અતોપતો આપ્યા વગર લંડનના પોતાના ઘરમાં મરેલી હાલતમાં મળી આવ્યો. તેને નખમાં ય રોગ ન હતો. કોઈ તકલીફ ન હતી. ગળા ફરતા ભેદી નિશાન હતા, પણ કારણ જાણી શકાયું નહિ. તેની બધી જ મિલકત ભાગીદારોએ ફનાફાતિયા કરી દીધી. તેની પત્ની ય એક ભાગીદારને પરણી ગઈ અને બેસહારા થઈ ગયેલો તેનો નાનકડો દીકરો મૅક્લિન એસ્ટેટના આશરે જવા મજબૂર બન્યો.